
    PRVE PJESME

     

    moj dida je ležao nepokretan s kateterom

u nekoj drugoj državi 500 kilometara daleko

i umirao presporo

    čuli smo se telefonski

uzbuđeno je pričao kako je vidio

moje prve objavljene pjesme u

akademskim novinama

    ja nikome u kući nisam rekao ni riječi

o tome

    dao sam mu majku na telefon

čuo sam kako je rekao tamo ima

i moja slika

    on sigurno nije i neće pročitati te pjesme

    stara nije imala pojma

nije znala o čemu dida priča

    ona je bila već spremila crnu košulju

i crne hlače

    samo je rekla ne budi komičan tata

    poslije me pitala dobro zašto si šutio o tome

reći će mi kako sam odgajala djecu

kad od mene kriju dobre vijesti

što je tek s lošima

    valjda se pitala

zašto ona nije znala prije

    morao sam donijeti novine iz sobe

i dati joj da pročita

    ona je čitala a ja sam otišao otvoriti račun

da mi sjednu neke sitne pare

    kad sam ušao pitao sam je šta misliš

ništa nije rekla

pa je izustila s nekom mukom

dobro pišeš o starom

    valjda je mislila kako tek piše o meni

    bile su to moje prve i posljednje pjesme

koje je uzela da pročita

    nikad ne možeš vjerovati majci

  
    SVAKI DAN ISTA PJESMA

     

    dok on spava u sobi

iza zatvorenih vrata

    ona će ispeglati njegove košulje

ona će sama popiti kavu

i spremiti nešto za jelo

    htjeti će imati malo mira

popit će tri-četiri apaurina

otići u sobu i reći mu

    uzmi i jedi dok je toplo

    vratit će se i zavaliti u fotelju

zapaliti cigaretu pazeći da je on

ne vidi

    ako joj bude bolje prebacit će

program i pogledati neku nebitnu

epizodu

ili će okrenuti radio sljeme

    on će ustati i početi urlati

čim zakorači u dnevnu sobu

bacit će porciju svojih govana

    Ti činiš zlo

ti si zlo

zašto to radiš

bože!

    ona se neće pomaknuti

pravit će se da ga ne čuje

    on će zalupiti vratima i

spustiti se u podrum

    ona će zovnuti mene da prospem kavu

    ja ću pokušati ispraviti njena nes(p)retna slova

    kaže se proliti ne prosuti

prosuti zvuči kao da se odnosi na mozak

    kaže svejedno suđe mozak posrati

    ona će se ustati i krenuti oprati sudove

    kao da je život neka jebeno čudna logika

u nepitanju

  
    JEMEN

     

    idem u jemen

popiti kavu

(čuo sam da je dobra)

    tamo u nju stavljaju

neku drogu

zato kažu da je dobra

    sjest ću u auto i

otići tamo

brm brm

    koliko će koštati ta kava?

    koliko ću trebati benzina?

    bit će to najskuplja kava

na svijetu

    skuplja od one koju je pio

macarthur

    mercedesom

zemlja-zrak-zemlja

    preko somalije

da uzmem vrećicu

pistaccia

    ili možda kroz tursku

neću odustat

    sigurno

otići ću u jemen

popiti kavu

    možda povedem još nekog

    probat ću popiti tu kavu

    u kojem od jemena

popiti kavu?

    može u oba

    popit ću kavu i

idem dalje

  
    HEM

     

    hemingway je pio

da bi mogao biti

s budalama

    barem je tako nekako

rekao

    moj stari pije da bi

bio sa sobom

    njemu ne treba razlog

    tek tada bi vodili

neke od naših

najboljih razgovora

    otvorene

    često bih mu govorio

da ga smirim

kao da čovjek može

nešto postići u životu

    rekao je kad pijem

mogu bolje razumjeti

svog oca

    ljubav uvijek dolazi prekasno

sad mi je bolje

    rekao sam hemingway je

napisao kako te na kraju

život uvijek sjebe

    moj stari bi se

uvijek mirno

složio s time

    ovisno o tome

što očekuješ

sine

  
    CIPELE

     

    preskočim doručak

ručak i večeru

preskočim razbijanje tanjura

i lupanje vrata

ne vidim krvavu usnu

ni suze

prespavam sve rasprave

od dva do šest ujutro

i šamaranja

    preskočim noževe i pakiranja

    i tako skoro uvijek

obuvam se ujutro

    i cijele dane sam vani

    i nosim cipele s rupom

    preskačem tiraniju uma

i prijetnje suicidom

    ništa ne znam o hrani

i plaćanju računa

    ja pušim svoje jelo na cesti

    prehodam vukovarsku

i savsku

    činim sve da izađem iz smisla

    vratim se u dva ujutro

    i zato

    moje noge

    smrde

    i zato

    se moje cipele

rascvjetaju

    pa hodam s cvijećem

u ljeto

  
    GORNJI ZVEČAJ

     

    mog starog su odveli

to jutro

masu od 100 kila mesa

na moj poziv poslije kave

nakon još jednog izljeva bijesa

u kojem se pokušao obračunati

sa starom pa sa mnom

    uspio sam ga tek pljunuti

    sada su mu našli odjel

i javljaju mi da je ok

    neko vrijeme će ostati

izvan kuće

    u plastičnoj vrećici su nam vratili

neke njegove stvari

košulju cipele i hlače

naočale su ostale kod njega

    to jutro mi smo sjeli u auto

i otišli

u gornji zvečaj

pokositi travu i pokupiti propalo voće

    taj dan njegovim smo novcem

kupovali benzin i još neke

sitnice

    nije nas zvao

trebat će vremena da se smiri

    mi smo znali što nam je činit

    tamo sve propada

treba pokupiti kruške šljive i breskve

    pozvali smo prijatelje da pođu sa nama

i pomognu srediti voćnjak

    pitali su a gdje je on

rekao sam da je na putu i da ga nema ovaj vikend

    cijela dva dana

skupljao sam to trulo voće

trpao ga u tačke

i gonio u kompost

    gnjili plodovi

koji su mi se raspadali u ruci

kao da je u pitanju neka loša šminka

koja ti zgadi život čim je vidiš

(a ne dotakneš)

  
    LED

     

    vodim starog u šetnju

samo da ga maknem iz kuće

kažem hajde

možemo do jezera

jaruna

    da možemo gledati labudove

kako se pare

jesi li znao da od njihovog vrata

možeš spremiti juhu za 12

ljudi

    ne nisam znao

stari sad tamo

nema se što

za lovit

nema tih ptica

zima je

drugi mjesec

možemo samo

šetat

    moj stari sad melje

i ja sam pisao pjesme

kao dijete

    mene lovi neki led

    kažem mu dobro

    stari me gleda i kaže

znaš meni je žao

    nervozan je i tresu mu se ruke

kao da štrika

    kažem mu ajde

možemo do jezera

    tamo možda uspijemo

zajednički probiti

taj led

  
    TIJELO

     

    I

    moje tijelo me sluša

    nije naviklo na boleštine

    super je što sve mogu

napraviti od svoga tijela

    izdržljiva si kažem

    ne jedem po tri dana

i spavam 15 sati tjedno

    uzimam grožđani šećer

u tableti

dobar je ako ne voliš voće

    i normalno dudim

vikendom pivim

i znam se ubit od

cigareta

    mislim jednog dana bi se samo

mogla srušiti

    ne naravno

u krevet

     

    II

    mislim

    može se i bez ruku

i nogu

kroz život

    može se

    bez oka

    možeš napraviti

sise

    trojku bez beda

    što će ti jagodice

nove

    i velika usta

    kada možeš od sebe

napraviti čudo

     

    III

    zovem prijatelja

na telefon

i kažem mu

    stvari s vremenom gube na težini

    ja se baš i ne mogu pohvaliti s time

  
    ANĐELI

     

    sjedili smo pokraj

sljemenskog izvora

    drugi su dolazili

popiti vode i

uzeti daha

    tu si vidio djevojku

koja ti se sviđala

otprije

    kako se ljubi s

nekim drugim

tu pored tebe

    konačno si znao

od ovoga ništa

    više nisi trebao

čuti riječi od mene

    kao da smo bili

iza nekog zida

    ličili smo na ona dva

anđela iz wendersovog

filma

    dva anđela

    kako smo sami

za sebe rekli

    jer nas nitko ne primjećuje

    LOVAC

     

    lovci su u brdima

i traže divljač za večeru,

drugi su lovci u kućama

i sjede s olovkama u ruci

pred bijelim papirom

čekajući eksploziju nadahnuća

ili nečeg

a ja sam isto jedan lovac

samo nepostojan i bez puške

samo s mravinjakom u sudoperu;

s omčom preko vrata i bolovima

u gušterači i jetri

s punim plućima nečega što me hoće prerasti,

prepun nečega što je nestalno kao vrijeme

  
    POVRATAK

     

    miris mog oca uvijek je bio

miris svježeg novinskog papira;

još uvijek osjetim njegovu blizinu

kada čitam jutarnje izdanje,

taj zapuh mrtvačkoga bljedila kao da me prati

i kao da me on sa svake stranice gleda

    dovoljno je da prođem rukom i taj miris ostaje

na meni kao vonj mrtve ribe

taj otisak ponekad me vrijeđa kao da sam

nešto skrivio ili mogao učiniti bolje;

kao da moj otac progovara iz groba

    dok listam stranice i gledam druge kako prelaze po njima

također pažljivo kao da su žive (vraća se i očeva slika)

dok jednima služe kao plahte

drugi ih otvaraju brižno kao svete knjige

kao da su u njima zapisane sve velike i bitne stvari

sada već prošle.

    moj otac poput nekog ne-junaka izlazi između redova

ne želeći me prestrašiti

poziva me na kolače i kavu

ništa ne prigovara

i blagom kretnjom govori mi da nema neprolaznih stvari

    tada ja crne obilježene prste stavljam usta i spuštam glavu

jedem njegovu sliku

i ližem kao pseto (miris i trag) svoga oca

i uživam skoro svakog dana

u ovoj istoj igri koja truje

  
    HIJENA

     

    prvi put da je gledam uživo:

    stajala je na mjestu

nije se nervozno prešetavala kavezom

kao druge jezovite mačke

    nije trzala na škljocanje aparata

čekala je hranu

    fascinirala je njena ružnoća

i đavolski izgled

s pjegama i dlakom i kratkim stražnjim nogama

    hipnotizirano sam je promatrao

i kad su pred nju počeli bacati krvavo meso

a ona živnula

    bila je toliko ružna da je nisam prestajao gledati kako jede

    zidom je bila odvojena od drugih

i jedina u kavezu sama

    trgala je sirovu hranu i bacala pogled u stranu

nisu joj smetali stranci

    kroz rešetke

ona se cinički ogledavala (prosto šetala)

započinjala je gledati svijet oko sebe

sita

    majka

bez pozdrava

riječi il’ ruke

izlazi

zatvara vrata

    čuje se kašalj

zvuk da je legla

    zamišljen sjedim

u kuhinji

za stolom

    nad mojom glavom

visi svjetlo

znam da ću duže ostati budan

i ujutro duže spavati

  
    GLAVA

     

    otac

kao i svake nedjelje

jede svinjsku glavu

    odjednom mi se obrati

i pita znaš li za svjetska čuda

    znam za svjetionik s Farosa

Semiramidine vrtove

i Kineski zid

    ali ti studiraš povijest umjetnosti

i trebao bi ih znati više

nego ja

    ima ih sedam

a kao osmo navodi se novinarstvo

ni to ne znaš

    u sobi su ti enciklopedije

uzmi pronađi i pročitaj

    imaš pravo

sjedi i dalje jede svoju glavu

nudi me da uzmem komad

    pita hoćeš li da ti naručim jednu

    čovjek

koji mi je često prije spavanja pričao

kako je čuvao krave

    Pijan. Nerazumljiv.

  
    U MAASTRICHTU

     

    spavali smo na kolodvoru

u maastrichtu

ja i ona moja ljubav

te je večeri

bilo mnoštvo u gradu

pili su i razbijali čaše

uskakali u fontane

činilo mi se da vidim

elvisa kako stoji u redu

i drži banane

u bijelom trapezu

sa šljokicama

    a mi smo samo

tražili mjesto

gdje bi bili sami

na praznom trgu

pili pivo iz limenke

i krpali sendvič

    nismo bili tako ludi kao oni

    spavali smo tu noć na kolodvoru u maastrichtu

zajedno

pokriveni vrećom

okruženi crnim

čistačima kupea

praznim vagonima

izvan čekaonice

ležali smo na betonu

i ti si prva zaspala

a ja sam pjevao

    nikog nije bilo briga

    spavali smo tu noć na kolodvoru u maastrichtu

jer nismo imali kamo

    našu ljubav nitko

nije dirao

dok smo se smrzavali

  
    RAKA

     

    kad kupiš grob

možeš biti mirna

    počini

    možeš spremiti večeru

    znaš ima i gorih stvari

od umiranja

nije smrt ono najgore

što ti se može

dogoditi

    iako ti može

pokvariti večeru

    govorila si

pusti me bar da umrem

kao čovjek

kad sam već živjela

kao pseto

    smrt bi tako bila minimum

samopoštovanja u tvojoj

propasti

    večeras ni svijet nema groba

    a vrijeme se već lovi

na tvojim resicama

ne znam da li i ti to

čuješ

    tvoj grob te čeka

    danas

    nekako si mirna

    znaš pred smrt

ljudima

nakratko stane biti bolje

  
    MREŽNICA

     

    moj otac često odlazi

na rijeku bacati

mreže

    sjedne u čamac

i može daleko i

dugo ostati

    cijelu noć

ako treba

    kaže osjeća se

živim dok čeka

    čovjek voli lov

    kaže usput se

i zabavljam

dok čekam

    obično ide noću

da ga drugi ljudi

ne vide

    mene zove sa sobom

    dođi

bacat ćemo mreže

i postavljati zamke

    ne može te ubiti

riba

    kaže dođi vidjeti

tko će nadmudriti koga

    ja mu kažem

ako ti je do

nadmudrivanja

igraj šah ili druge igre

    ti misliš pobijediti

    zato se iskrada noću

iz kuće i spušta

na rijeku

    kroz šumu

    dok ostali svijet spava

    ljepota božja je ondje

biti sam

    pitam se tko će

očistiti

njegovu ribu

koju donese

i baci

na terasu

    moj otac me zove

da idemo skupa

ali na kraju

uvijek ode sam

    odustao je od toga da me više zove

    moj otac

ako i ne poživi

dugo

zna da će za mene

ostati tajna

    kao što sam i ja njemu bio

  
    U ŠETNJI

     

    ja i moja stara

šetamo svaku večer

oko zgrada

slobodnim stilom

uz stajanja

oko automobila

i vješanja za moje rame

    ona pređe 20 metara za 380 sekundi

moja stara zna da nikada neće biti vijest dana

osim za mene

    mi sad razmišljamo kako tu bolest

pretvoriti u rezultat barem za

paraolimpijadu

    ali mi nemamo to vrijeme

i ne postoji kategorija šetača s plućima koja rade 16%

    moja stara unaprijed zna da nema neko rješenje

ali zato još ima jezičinu koja je dobro služi

    kaže mi jučer sam prodala svoju policu osiguranja

za 10 godina dobila sam 20.000 kuna

sad možemo konačno podmiriti račune

    da majko sada ti možeš besplatno umirati

    ona me drži pod rukom

zajedno hodamo do tržnice, bankomata

nogometnog igrališta

    onda nazad do kuće

    znam da je to nikakav rekord

ali ne znam o kakvom se osjećaju radi

  
    PREMA RABU

     

    skinula bi klompe

i hodala bosa

ispred mene

ljutita

zbog šetnje

po ovoj vrućini

    ne želeći se kupati

niti sjesti

kraj vode

radije me čekala

u hladovini

pod borovinom

i nije mahala kada bi izlazio

šutjela je

i nije htjela pogledati

u oči

    zatim bi nastavili

hodati…

    prema gradu-jedrenjaku

s četiri bijela kamena jarbola

nasukanom na zelenoj obali.

    VIJEST

     

    skinuli su s drveta mačku

i

to na radiju daju

kao vijest

    pomogli su još jednoj maci

da siđe s krova

    spašavali su mačku

    ej

    valjda je zauzela tamo gore

    nečije mjesto

  
    NADA

     

    stvarno sam se nadao

    stari

možda danas dođe kući

trijezan

    koliko toliko

    činilo se da ima volju

    a on dođe

još i gori

    možda ću se sutra moći tome smijati

    ali

jutros

je otišao

normalniji nego inače

    do sada je uspijevao doći

barem do kreveta

    a sada ga nađem kako leži na cesti

    možda ću se sutra ovome moći smijati

    jednostavnije je

da mu se donese u kuću

    neka se zatvori u kuću

i pije

    upola je jeftinije

    možda ću se sutra ovome moći smijati

    možda mene smijeh izliječi

  
    ATLAS

     

    maja i ja

danas igramo igru

kao da smo oboje

odlučili otići

    uzeli smo veliki atlas svijeta

timesov

i dali zadatak

    moraš zatvorenih očiju

nasumce otvoriti stranicu i

pokazati prstom

neko mjesto na karti

    onaj grad ili državu koju pogodiš

tamo ćeš provesti ostatak života

    imaš pravo samo jednom

neka slučaj odluči

    ona prva okrene stranicu i kaže

moja je rumunjska

    rekao sam joj

da

bit ćeš kurva

kraj bukurešta

zabavljati ćeš kamiondžije

na autostradi

    ja sam pogodio granadu

    i rekao

meni je ispalo bolje

tamo se otvorila nova medresa

    otići ću tamo

i učiti arapski

  
    SUSJEDOV PAS

     

    pogledaj onu džukelu

    ljepše mu je

nego meni

    ima što hoćeš

hoćeš gore

hoćeš dolje

    hoćeš u travu

hoćeš u kuću

    miluju ga i maze

sve ima

    da je barem meni tako

    pogledaj ga

koliki je velik

    dobro ga i hrane

    preko noći

izvali se

na verandu

i hrče

    da je meni tako

    mislim da mi ništa

ne bi falilo da sam

nečije pašče

    čak

bilo bi mi bolje

    na mene više ne laje

    možda je nekad

i imalo jezik

    sada mi se samo smije

  
    ENERGIJA

     

    danas sam luda

    osjećam da bi mi boca rakije

bila premalo

    ne bih mogla učiniti ništa

    ja je nemam previše

    potrošim je brzo

    što napravim do podne

to je

    cijeli dan je ispred mene

    ne mogu toliko govoriti

    što ću ako već ujutro

potrošim

sav svoj jezik

    što će ostati

    čim vidim sunce

    ne mogu pustiti

da život samo prolazi

pored mene

    život se možda smije

    ali zašto da mi prolazi

u spavanju

kad je vani sunce

    nemam snage ni za ljutnju

na sebe

    kažem

probaj biti skromnija

bolje ti stoji

    muka mi je tražiti

moliti nešto od drugih

    makar to bila čaša vode

  
    WORK IN PROGRESS

     

    vodio sam svog starog

pijanog od tržnice do kuće

za ruku

    sporo smo uzmicali kroz bljuzgu

izgovarao je tek slova

    obećao sam mu putem

da će dobiti sve moje prazne kutije

cigareta

koje skupljam i držim u zelenim

vrećama za smeće

    samo da dođemo do stana

nek ih razbacuje po podu

    nisam mu govorio

ovo je moje djelo

s nazivom popušeno

koje se sprema

za salon mladih

    on je kao sretna beba

kad ga gledam

    igra se s prstićima

    pitam ga zamišljaš da su to ljudi

i ja sam to radio da mi prođe vrijeme

    imaš isti koncept s igračkama

kao i ja kada sam bio mali

    najprije je razbiješ slomiš

da vidiš što ima unutra

    ne skupljaš ih

    smeće je dio naše igre

  
    PRANJE

     

    negdje oko 12 sati

moj stari je

uzeo kantu punu vode

i rekao idem oprati auto

    zapravo je otišao da se namiri

    otvorio je garažu

izveo auto i onda ga

nije bilo

nekih 45 minuta

    ostavio je kantu s vodom

lopaticu i metlicu

ispred

    on je ispario

pomislio sam

možda je otišao kupiti spužvu

    premda mu spužva ne treba za pranje iznutra

    ali neka mu bude

    možda je

    otišao kupiti spužvu

    susjed je stajao sa strane

i gledao iz kuće u naš auto

    njegova je žena otišla na plac

i vratila se

    smijali su se

čemu

    ugledao sam ga kako glavinja

po pripeci u džemperu

i donjem dijelu trenirke

    gledao je prema balkonu i mislio

da ga od tamo ja gledam

    gledao sam ga iz sobe

    uzeo je kantu i prolio je u šaht

zaključao auto

i krenuo gore

    nije ga bilo 45 minuta

    pitao sam ga jesi li oprao auto

    jesam

    pusti

jeftini štosevi

    ne radi se o tome da izlaziš van

prohodati

    i ove dane si izlazio

    nije rješenje ne izlaziti

    izlazi

samo nas nemoj raditi idiotima

    kao da ga netko tjera…

    i opet je izašao

    ovaj put bez razloga i izgovora

    osjetio sam mu po dahu

bio je na svježe

sada će ga uloviti dok ne obamre

  
    RAZVOD

     

    Zvao je joža

Višnje su zrele

I trešnje su bile

    Dogovarali smo se unaprijed

Za vikend iza

    Kako ćemo otići gore

Brati vrganje

    Međutim ništa

    Sada je već izrasla trava

I trebalo bi je pokositi

    Ne može se ništa

Dok je on u komi

    Dogovorila sam se s djecom

Da zajedno idemo gore

    Ali ne ovako

    Kada je on pijan ili nije

Ne znam koliko je

    Vidim da je popio

    Ako odemo gore

Ja ću opet sjediti u kući kao ćuk

    A on će okolo trčati

    To je njegova igra

Na moju savjest

    Zna da kada potpišem papire

Nema nazad

    Da je gotovo između nas

    On će svoje goniti do kraja

    Na to on igra

Dok ja nešto ne učinim

    Zna da se neću povući

    Dok pričam to je ništa

  
    PAUK

     

    kada kažeš

ajdemo u krevet

ja to volim

    nekako me smiriš

    do tada sam nervozan

kao pauk

koji štrika svoje zamke

    i ne pazi

    totalno je nemoćan i slab

ali nagonski radi

    traži najbolje mjesto

bez vjetra i ne znam čega

    ali zapravo je

totalno nezaštićen

    s obzirom na nas

    ako spasim samo jednog

hoće li tada pauci i meni pokloniti život

  
    SREĆA

     

    jesi li s ikim

bio toliko sretan

toliko sretan

da ste zamišljali

kako ste biljke

    jeste li ikad zamišljali

kako ste dvije biljke

    jesi li ikada s nekim bio

toliko sretan

    pitajući se

hoćete li je moći uzdržavati

    BRATOV TATA

     

    moj brat uvijek traži svog oca

novac za tekme

    kaže mi u povjerenju

on uvijek igra na sigurne parove

    onako kako bi trebalo biti

u realnom svijetu

    u kojem je prvi uvijek bolji od sedmog

a drugi pobijedi trećeg

    zato uvijek gubite pare kažem

za dobitak trebaš iznenađenje

    njih dvojica zatim zajedno prate na teletekstu rezultate

    otac ga zove kad mu treba

izmasirati leđa

napraviti sok

probuditi ga za sat vremena

    za svaki njihov razgovor moj brat

će znati uzeti pare

    naš otac ne zna koliko ga to košta…

    njih dvojica su se našla u sportu

jedinoj stvari

gdje su još moguća čuda

    na koja stari ne računa kad igra

reći će nemam sistem ili kriv je

sistem kojeg nemam

    oni zajednički ispunjavaju listić

    njegov tata donosi mu čaj u krevet

    ali moj tata razbije njegovog tatu

    pa ti misli.

  
    MARIO

     

    mali mario

je gluh dječak

    mali mario

je nacrtao

    zelenu šumu

i smeđu zemlju

nacrtao je puno

zelene trave

    malo iznad trave

a opet da budu u šumi

nacrtao je

dva crvena balona

povezana crtom

i pokazao mi

jedan sam ja a drugi on

i poklonio mi je taj crtež

    za par dana uzeo sam mu

igračku iz ruke

    a on je

uzeo svoj crtež

nazad

i prekrižio dva balona

i naša imena

    bilo je to kao da kaže

eto gotova je ljubav

    tako je to s djecom

  
    ROCKY

     

    neki put sam ga samo želio razbiti

    svog oca

kada bi kući došao pijan

i izvodio kojekakva sranja

    zbog kojih bi se stalno žalili susjedi

    ali netko drugi bi to učinio prije mene

    znao se vraćati

    natečenih strana lica

sasušene krvave usne

govoreći kako je pao

i kako su ga ošinule grane

    znao bi dolaziti

s kaznom u ruci

    na kojoj je pisalo

    ne govori razgovijetno

ne može stajati

ničega se ne sjeća

    zatim je pisala cifra promila

i cijena

za vozilo koje je vučna služba

dovukla do kuće

    govorio bi monotona vožnja uspava

na otvorenoj cesti

    znao je biti težak

znao je prijetiti

da će baciti bombu

kako ništa nećemo uzeti iz ove kuće

    kako je sve njegovo

itd.

    znao je udarati rukama i

nogama

    znao je urlati

    znao je tražiti papovku

govoreći idem se ubiti

    znao se rušiti po cesti

    znali su ga dovlačiti ljudi koje ne poznajemo

u našu kuću

    s njim ukratko nikada nije bilo mira

    nije bilo moguće da nas iznenadi

    toliko sam ga puta želio dokrajčiti

    ne vodeći računa

da je on to sam već učinio za sebe

  
    NA KAVU

     

    pijemo kavu

a njene usne

kupaju se

u šalici

za kavu u kavi s kavom

prošlo je podne

a mi nismo ni pametniji

ni bolji

i uopće nismo

  
    ČETKA

     

    nađem svog oca

kako sjedi

na rubu

kreveta u potkošulji i

gaćama

    ja uđem u sobu

kako bi razgrnuo

veš iz mašine

    ispod sušača vidim

tamo je smjestio

svoje pivo

    u ruci naopačke

drži četku za kosu

i ja shvatim kako

mu ona služi kao

otvarač za flaše

    on me gleda i šuti

ukipio se i čeka

da ja odem

    ja se pravim da je sve u redu

da je normalno tako se stvari drže

ostavit ću robu da se suši na štriku

    ne znam da li da se smijem ili plačem

    smijem se (jer je tako bolje i još tužnije)

    odem u kupaonicu i vidim

    tamo on drži svoj češalj

  
    SPOZNAJA

     

    oni rade u susjedstvu

    počeli su u jesen

dizati kuću

i završit će je u ljeto

    u zimu su došli do pola

    svaki dan sam ih morao

slušati kako mlate

    dizao bi se u 10

izlazio na balkon

    pušiti

gledati ih

kako grade

    s balkona vidim

dečki se grče i znoje

    meni je jedini problem

bio

    kako da je zapalim na suncu

    što ako me ljudi vide

moj balkon od nula kvadrata

    oni su nastavljali

miješati beton

i redati cigle

    odjednom su samo

stigli do krova

    na mom su balkonu

ptice sagradile gnijezdo

    gledam i učim kako se to radi

  
    NA BADNJAK

     

    otac uspravi jelku

ali kako je uglavi

ona ostane stajati ukoso

otac je najsnažniji u kući

i zna kako treba

svake godine on kupi najskuplje

i najviše drvo

tako da ono dodiruje plafon

on se trudi

ali ne može sakriti

da ga zamara

ovo stanje stvari

brzo poludi

i sve šalje…

    od sasvim jednostavne stvari učini sranje

    još

na krivo nasađeno drvo

nastoji zabiti vrh

koji se sjaji

koji mu ispada iz ruke

te ga razjebe

    za njega ovo nije

trebala biti šala

stvarno ne znam zbog koga to radi

i zašto

ne odustaje

tako lako…

    obično legne negdje oko deset

sati

tako će i

večeras

  
    SVI SVETI

     

    danas je srijeda

možemo do mirogoja

gore

    ja tamo nemam nikog

ja ovdje nemam svoj grob

    kažem nama ne treba netko

tamo gore

    postoje bolji razlozi da se ode

i bude

    i tamo

    u redu

gledat ćemo bršljan i cigle

znam za jednu staru razvaljenu

klupu kraj parka

gdje nas neće vidjeti nitko

    mogli bismo i tamo

    bit će to naš zajednički praznik smrti

    gore svatko ima svoju garsonijeru

što nam fali da živimo skupa

    moraš početi živjeti s čovjekom

inače ne znaš

    inače nećeš imati pojma koliko truda

treba za život s čovjekom

    moraš biti rastezljiv kao žvaka

biti ono što gubi okus

    je li to ono što želiš

    mogu te čuti kako kažeš

lijep dan za otić

bilo bi prvi put

da to čujem

a da nije

iz nekog

filma

  
    JANKOMIR

     

    došao sam u barake

gdje se odmara i liječi

po tko zna koji put

zatvoren u ludari

moj stari

    govori mi sinoć

sam uspio spavati

pod svjetlom

ovdje ima i gorih

od mene

    govori mi ja ću

za koji mjesec

opet izaći odavde

    kaže ovdje možeš

naučiti samo

nove trikove

    nakon dugo vremena

čak me i imenom

zove

    pita me hoćeš li

skoro ići u zvečaj

trebalo bi srediti

to imanje

    gore propada voćnjak

    ja sam radio dok sam još imao snage

    barem pokupi jabuke i daj ih nekom

    ja nemam srca to prodati

    ipak sam ja ulagao i podizao te voćke

    ponekad i ja razmišljam slično

kao danas moj otac

    ali svejedno mu želim reći

    bolje da propadne taj voćnjak

nego da ja dijelim jabuke okolo

po selu

    ako ih netko i uzme

ubit ću ga

    radije ću pustit da propadne

nego nekome dati

    i ja sam se gore znojio

    zatim naprasno ustanem i odem

    nekako nisam uspio vidjeti

    kada kako i gdje

je to njegovo prešlo i na mene

  
    PONEKAD

     

    slušam te što govoriš

ponekad i ja

poželim sve poslati

u pizdu materinu

ali kažem idi kući

    SVJEDOK VREMENA

     

    pogodio si

u srijedu je kraj svijeta

ja imam dogovoreno

pijanstvo

    pušimo i igramo šah

u prvoj partiji ja te

vodim pet prema dva

    kad se razvalimo uvijek

se dogodi da netko nekome

pojede kralja

    ali čemu prekidati

igru treba trenirati

situacije

i ljude oko sebe

    pitanje je da li je vrijeme

u kojem pušimo

slično vremenu

u kojem starimo

    ne znaš

ni ja

    do pola tri čekamo

da počne neki rat

    ako počne znat ću

netko će nam već reći

    ne isplati se pratiti vijesti

ja više i ne mogu

    možemo igrati riziko

do tada

    meni se sviđa ideja

da budem država i

vladam svijetom

    možemo nastaviti i pijanstvo

ionako

se vojska nikada ne trijezni

    zbog lutanja sklon sam

žrtvovati pijune

  
    GLINA

     

    sjećaš li se zašto

smo mi otišli tamo?

    možeš li se sjetiti?

    nosio si fotoaparat

    banija je bila jebanija

    pošto smo došli tamo?

    snimio sam neke fotografije

i ubrali smo paradajz paprike

i mrkvu iz našeg vrta

    našeg vrta iza kuće

koji je obradila nečija

nepoznata ruka

    snimio sam naše kuće

    netko je odnio i školjku

u koju se 20 godina sralo

sve utičnice i kablove

zidovi su ostali crveno crni

nisu uzeli ni ciglu zašto nisu

i cigle

čudio sam se

    jedna je debela svinja trčala

duž niza kuća uz cestu

    zašto smo se vratili

pošto smo bili opet došli?

    došli smo bez mržnje i želje za osvetom

i ubrali smo nenadano povrće iz našeg vrta

  
    STRŠLJEN

     

    uspavao sam djecu

u nazorovoj 47

u sobi na 3. katu

    bio je 6. mjesec

i velika sparina

    prekrio sam djecu

ručnikom umjesto

plahtom tek toliko

da njihova koža diše

    ja sam legao na krevet

među njih i čitao knjige

kao da su meso

    kroz prozor uletio je stršljen

u našu sobu

    uzeo sam stare novine u ruke

    i uspavao sam i njega

  
    KRITIČNA MASA

     

    skupila se elita

kritična masa

    i demonstrira

protiv globalnog rata

    pa dobro ljudi

što je s vama

kakve su to pjesme

    kubizmom protiv rata

    takve stvari

uvijek završe loše

    dok se leševi broje

na drugoj strani

5.000 km daleko

ležati ovdje na travi i

baviti se svojim frustracijama

nije isto

    jedni govore jer šute mnogi

jer misle potrebno je ljudetini reći

    kako spasiti svijet?

    a

tisućama pametnih raketa

    iza njihovog skupa

ostati će jedino gomila smeća i

izgažena trava

    kao da su ovdje ispred bile svinje

koje isto žele moć

    rado bi razmišljali

i za tebe i za mene

    oprostite

ali netko

    već razmišlja za mene

i tebe

    najlakše je izigravati

dok to netko drugi plaća

  
    KASETA

     

    ubacio sam tvoju kasetu

    usput napominješ

ovo je snimljeno u

zadru

    čujem kako padaju

kristali u

i pokraj

tvoje akustične

gitare

    cijelo vrijeme

tvoji prsti rade

    padaju komadi

i dalje se

lome

    nije to bila zvjezdana noć

u kojoj se venera gleda

    nije bilo ni vina

ni žene

    već bombe i

razbijeni prozor

jedanaestog kata

koji skupa s tobom svira

    a ja vas tek sada

slušam

  
    ROUTE 66

     

    sjedio sam jutros

u route 66

čitao novine i pio kavu

    dvojica su već ranije

sjedila iza mene

i pričala

    jedan je pitao drugog

sjećaš li se onog tipa

kojeg si na početku rata

ubio zbog ključeva

    sjećaš li se tog tipa

    ne ne znam

ne mogu se sjetiti

koga sam zbog ključeva ubio

na početku rata

    rekao sam čovječe

u sebi

    zar više nema normalnog mjesta

u ovom gradu

gdje na miru možeš popiti kavu

    mislio sam bolje ti je da šutiš

zašto da se miješaš

    sjedio sam tako i dalje

u route 66

i prolio nešto kave

za ljudska prava

    nadomak avenije

nasuprot sveučilišne kocke

    tek nešto kasnije sam ih opet čuo

    i shvatio kako pričaju o igricama za pc

  
    U SIBIR

     

    idem u sibir

vlakom

ne znam

koliko mi treba

ni vremena

ni para

idem

zaželio

sam se

leda

    možda se spustim

do kine

možeš i ti sa mnom

u tajge

povest ću susjedu

šest godina staru

da pomazi tigra

čitao sam

tigrovi vole djecu

    godovi idu tigrovom kožom

    možete sa mnom

ukoliko ste

odjebali od smisla

    idem u sibir

definitivno

    ostaviti ću tamo

svoj ego

    bit će bolje

  
    DA MI NE KAŽU DA NIŠTA NISAM NAPISAO O RATU, A DA TO NE BUDE U BROJKAMA, POSTOCIMA I SVJEDOČANSTVU

     

    – ja nemam pojma što je to rat

    – pretpostavljam da nije baš nimalo ugodno kada ti meci lete oko glave i na sve strane oko tebe buba

    – uvijek ih je više ginulo od zajebancije nego od rata

    – rat je došao u nas

mi nikad nismo bili u ratu

    – najveći smo neprijatelji samima sebi

  
    MAJKE

     

    I gledam te stare majke

Kako stoje uz cestu

    Obučene u crno i čuče

    I teško im je ustati

    Čupaju travu s korijenjem

Oko kuća

    Žive same

Poznajem te žene

    Sjećaju se svega otprije

    Tko je pjevao u njihovim svadbama

    A zaboravljaju što su jučer jele

    Žive su ali ne i živahne

I njima se godine broje

    Ne bih volio te godine sebi

    I da mi daju

Ne bih to želio za sebe

    U prolazu

gledam u te majke

    Žene koje nikada ne skidaju

svoju crninu

  
    U POSJETU REICHSTAGU

     

    otišli smo pogledati novu

staklenu kupolu

Reichstaga

penješ se i silaziš

prozirnom spiralom

izvana se sjaji

a iznutra izgleda

kao džinovski kebab

od stakla –

– milion maraka u staklu –

    postao je promenada

ali s vrha

ne vidiš bogzna što

noću

    NE ZNA SE TKO PIJE A TKO PLAĆA

     

    kažem ajmo na kavu

bit ćemo pametniji

    prvo ćemo po pivu

zatim kavu

    zbog kajanja

  
    UHODA

     

    slijedio sam svog oca

uvečer

kada bi nakon svađe

koju je započeo

izlazio iz kuće i odlazio

u najbližu trgovinu

    izgledao je kao trkač

na deset kilometara

koji ne vidi nikoga oko sebe

    gledao sam ga kroz izlog

kako kupuje dvije najveće

pive i plaća ih karticom

american expressa

    zatim bi odlazio do obližnjeg parka

sjedio na klupi i pio

ja sam stajao iza njegovih leđa

u mraku i čekao u zasjedi da kaže

izgovori samo jednu riječ

kako bih mu poslao bumerang

    čekao sam ga da napravi nešto neki potez

ali on bi ustao i opet ulazio u trgovinu i izlazio

vratiti se na onu istu klupu svoje mjesto u mraku

    ponavljao se tako x puta

    bio sam spreman na to da nešto kaže

    čekao sam ga da propsuje da proplače da se probljuje

    želio sam mu pomoći da ode još dublje

    ali kada bi se padalo tako lako i odjednom

    znao sam slijedeća tri mjeseca to će izgledati ovako

    čekao sam i govorio daj da padne

mislio sam sad će svakog trena

vidjet ću ga na podu i to će biti kraj

    ali ništa

    bilo je još vremena za njega

računi će nam stići nešto kasnije

  
    MUZIKA

     

    I

    da muzika

    može muzika

    paše

    ako uspije doći do mene

a da je ne tražim

    samo ako dođe do mene

kada sam slobodan

    onda je dobra

    makar pio zaslađenu kavu

    makar mi ti rekla

dobre pjesme su kao kolačići

    ne možeš ih pojesti previše odjednom

     

    II

    toliko je toga što se nameće

da više ništa ne slušam

    zvuk je precijenjen

    ako me uhvati

    dobro je

    prolazi

    ali više ništa ne slušam

    dobra je

    ako dođe

    ne treba je silovati

  
    METAK

     

    moj stari nosi

jedan metak u jakni

    kaže

to je metak

koji sam dobio za uspomenu

    zemlja podrijetla jebanija

    danas je taj metak ispao

iz gornjeg džepa i

završio na stolu

    kažem ostavio si na stolu

svoju uspomenu

zašto ga ne nosiš oko vrata

    kaže imaš pravo

metak se nosi oko vrata

    možeš ga bilo kada izgubiti

može ti ispasti

    ja gledam fotografije

iz nekog našeg starog albuma

    za mene te fotografije jesu

za njega nisu

    mi razgovorom nikada nećemo

riješiti neke stvari

    osjećam kako on pod gasom pali svoj motor

    pomislim kako je metak samo za ljude

  
    LOPTICA

     

    pojeo sam hranu

zamotanu u papir

zgužvao ga rukama

i nosio stisnutog

u desnoj

    hodao sam

    čvrsto sam ga stiskao

i držao kao lopticu

za tenis

koja ne bi odskočila

da sam je pustio

na beton

    putem su sve kante

bile prepune smeća

nisam želio da ga negdje

samo bacim

    moglo je to biti

i

nečije netom

iščupano srce

  
    MALENA

     

    pokazala si mi svoju

malenu bilježnicu u koju

zapisuješ samo lijepe stvari

koje su ti se dogodile

    tek sam te upoznao

    rekao sam da ovaj svijet

sada propadne da se

uništi do kraja i da jedino

što se spasi bude tvoja

mala bilježnica

bio bi to jedan sasvim

drugačiji život

    i bio sam ti čudan

    u svoju malu bilježnicu

zapisala si i ovo

  
    MUZARA

     

    moj otac ima priču

    koju već 20 godina priča

    istu anegdotu koju ponavlja

    u različitim okolnostima

    i kako njemu odgovara

    isti stari vic

    o kravi muzari

    koja daje 20 litara mlijeka

    a zatim ritne nogom

    i sve se prolije

    tako moj otac

    sve bi učinio

    da ga zatražite

    nema te stvari koju

    ta ljudina ne bi učinila

    za vas

    a onda ritne nogom

    i sve se prolije

  
    PISANJE

     

    moj otac

neće pročitati moje pjesme

    nikada ih neće biti u stanju

shvatiti

    možda dok je čovjek

još bio trijezan

    i dok smo se držali na okupu

    pišeš ili piješ

isto je

    jednako si u minusu

    moj je otac barem sebi zaradio da pije

    uskoro će i to

biti premalo

  
    RAZGLEDNICA

     

    ćao z.

16 je sati

sjedim na klupi u z.

i ovo pišem

lijepo je toliko

da nemam o čemu razmišljati

sjetio sam se t.

puno pozdrava iz z.

more je mirno

više ne znam što bih ti napisao

    p.s. pomazi cvijeće i zalij abu

    NEŠTO IZMEĐU

     

    sve je kompozicija

dok ti netko

ne zabije škare

u prsa

    a i tada

može biti

ako te netko

dobro uslika

  
    FONTANA

     

    sjedimo

kraj fontane

tražimo riječi

razgovaramo

o ljubavi

o bogu

cigaretama

o novcu

ljudima i novcu

o roditeljima

o prošlosti

i moći

o tome

kako je danas petak

i lijepo vrijeme

da možemo još ostati

ako želiš

    šutimo

dižemo se i odlazimo

    govorim o tome

kako uvijek zaboravim

reći nešto važno

  
    MUŠKARAC

     

    moj otac

kad se vrati

iz ludnice

opet će pitati

što je s tobom

    bilo bi najbolje da mu kažem

da, vozit ću auto

ubijati divljač

loviti na mreže

naći ću stalan posao

i dizati se u šest ujutro

…

dizat ću utege i

bit ću muško

    barem ću zvučati kao muško

    znam da su mi rekli

prvih nekoliko dana

je najbitnije

treba biti pažljiviji

on se vraća u normalnu

atmosferu

želi biti prihvaćen

    ti mu trebaš biti kao oslonac

    rekao sam im

ja znam da je naučio lekciju

(lekcije se mogu naučiti)

ali on će opet raditi

ono što mora

    nadam se ovog puta

bit će spreman ići do kraja

    ako bude spreman

možda i ja pristanem

na njegove

apstrakcije

  
    ČUĐENJE

     

    čudiš se kad izvalim

neku glupost

    kažeš nije tako

    iako je to moja glupost

možda prvi pokušaj da se izrazim

    ti me gledaš kao da sam neko izraslo drvo

(znaš da nisam čudo)

prijeteći svemu da se uništi

    čudiš se svemu što je novo

izašlo iz mene

    kao da je kuća

u kojoj stanujemo

arhitektura

    e pa ubuduće

nemoj se čuditi

  
    TEGLE

     

    tri pive u tegli

cvijet s grlićima

moj stari ga uzgaja u garaži

    našao sam kako

ih tamo skriva u među policama

    tamo ih drži izvaljene

kao što već ljudi

izvaljuju laži

    navikli da to rade

    očigledno

    ne znam zašto ih skriva

kada se ionako vide na njemu

    čime se bavi

    nađem ga u autu kući fotelji kako

sjedi i kažem mu u lice

    objesio bi te

u kutu sobe

kao inače gdje

stoji svake godine bor

    samo teško će te biti

usaditi u zemlju

    žilavo si drvo

    a zloća te drži da ne rikneš

ipak

možda uspijemo

    on me gleda s prezirom

i kaže

a ti si samonikao sinko

    ja mu vratim

hvala ti za sjeme tata

    eto vidiš

to je tvoja kultura

  
    DRVO

     

    okačite me na drvo

    stavite me u krošnju

i dajte šatorsko krilo

    da me ne zaseru ptice

    recite mi možeš izabrati

na koje od ova dva hoćeš

    orašak ili kesten

    pomalo na oba.

    i recite ovaj piše pjesme

    ne radi on ništa

    ovaj ne vidi u kojem smo kurcu

    mi nemamo ništa protiv toga

da se pišu pjesme

    ali mi smo odavno sišli s drveta i

hodamo po zemlji

    slava i uspjeh ne rastu na drveću

    sreća ne pada s neba

    prvo rad

užitak poslije

    bog se odmarao tek sedmi dan

dobar je naš bog

…

    molim vas

samo me

okačite na drvo

a pjesma

ako naleti

  
    SLIKAR

     

    ovo ljeto

ništa od mora

ništa od sunca

i ostalih gluposti

    bijega u koji ljudi polažu svoje nade

    hwarp muziku i obale trećega svijeta

    ovo ljeto vrući asfalt

i smanjena potrošnja elektrike

    sva sreća što struja ne pamti

    uzet ću fotoaparat i tražiti motive

    više nemam što naslikati

više nemam originalnog kadra

    vidiš jabuku

reci

    zelena svijetla

zategnuta koža

od koje odskačemo

kao ludi

    jednostavnije je

pojesti motiv

  
    PROLJEĆE

     

    gdje je to proljeće

    pogledaj one sasušene grane

na sve strane oko sebe

    kažu da je došlo

ali nemaš što ni pokupiti

ni pokositi

    diviš se jablanima

ali zašto

došli su visoko zbog muke

    stoje u redu

    () () () () () () () () () () () () ()

    a gdje je to proljeće

na njima

    magnolije se otvaraju rano

i traju po tri dana

    ona je jedno cinično drvo

    ništa ne traje

kao breze

njih uvijek ima

    još jedno proljeće

kažu

    opet

vratilo se nazad kao uvijek

i bog bi poludio od toga

a kako neće čovjek

    ponovilo se opet u snopovima pruća

    trebalo bi pitati maslačak

    dobro gdje je to proljeće više

    najesti se maslačka

    ali tko bi podnio taj okus

  
    PROZOR

     

    velika je peć

koju imam u kući

    mogu otvoriti prozor

i zagrijati ulicu

    mogu pozvati ljude

neka se ugriju ispred moje zgrade

    treba znati živjeti s tolikom peći

nije lako

    pozvat ću ljude kod sebe

u dnevnu sobu

    da mi pričaju o ljubavi

    otvoriti ću prozore

i ponizno ih slušati

    neka mi parovi

pričaju o ljubavi

    TENISICE

     

    izgledaju li

i vama glupo

ljudi u novim

bijelim tenisicama

    ili ih uopće ne vidite

    meni izgledaju izgubljeni

kao da bi se

željeli sakriti

    dok se ne isprljaju

    namjerno ih iznose

na kišu

    ne mogu ih nositi

čiste

    kao da imaju dojam

kako ih svi drugi vide

    jer odudaraju od svega

ostaloga i od onoga

što nose

    kao da sami sebi kažu

    kada su nove treba ih

isprljati

i onda će biti prave

tek onda

    i to se zove

pozitivan razvoj događaja

  
    22.4.

     

    znam da sam pametan

kada mi se slaže u glavi

    22.4. moja je bivša

pronašla napuštenu

pudlicu kraj save i

odvela je doma

    danas je sretnem

a ona još uvijek

šeće tog istog

cucka kojeg je

našla na

hitlerov

rođendan i

uzela sebi

    danas mi je puno toga jasno

    22.4. je i dan hrvatske knjige

nešto kao praznik rada

    danas ništa nisam pročitao

    22.4. je dan planeta zemlje

    22.4. poljubio sam maju u dva

ujutro

    kad god se sjetim

što se dogodilo 22.4.

    mogu vidjeti tog

izgubljenog pa pronađenog

pudla

    slomljenog vrata

  
    5 KUNA

     

    prilazi mi i smrdi

imaš šta sitno

    nemam

ali

mogu ti dati svoju pjesmu

    jel to šta vrijedi

    babe me psuju ako nemam sitno

    pa mislim da je možeš probati prodati za 5 kuna

evo ti uzmi i nosi

    šta to netko čita

    daj probaj je prodati

ne meni

nekom

    kako

    idi i pitaj kao da je tvoja

    pitaj hoćete li kupiti moju pjesmu

za pet kuna

  
    PROFESOR

     

    profesor je danas u parizu

čita svoje pjesme

i ima argumente

bolje argumente

zašto je čovjek

danas tamo

    u izlozima knjižara

njegovo me ozbiljno

lice gleda s plakata

    ali

moj otac popije sam

cijelu gajbu

za dva sata

    i tu ću ga dobit.

  
    GLUPA NARANČASTA

     

    razmišljao sam koja je

boja glupa

    zašto glupa

    boje obično vežeš uz mirise

osjećaje zvukove doživljaje

    ili dosadu

    nikad uz glupost

    kao da ima neke ljudske kvalitete

    meni se čini kako bi glupa

bila narančasta

    ne pitaj zašto

glupa narančasta

    nekako sam slučajno

došao do toga

    tek prije neki dan

sam vidio u jučerašnjem listu

anketu i rezultate

    77% hrvata smatra

najljepšom bojom

narančastu

    ovo uzimam kao potvrdu svoje

hipoteze

    trebalo bi snimiti film o toj boji

    moja narančasta zemlja

    kao film bolji od filma

koji nećemo gledat

  
    PJESNIKINJA

     

    evo naletio sam

na pjesnikinju

    pogledaj kako hoda

    vidiš je 200 metara ispred

    izgleda kao da je

sišla s gotičkog stupa

    stajala je u crkvi

od trinaestog stoljeća

    i sada

ima nešto za reći

  
    KLOBUČAR

     

    ljudi me znaju pitati

je li tvoj stari

onaj poznati

kompozitor

klobučar

    to me pitala i

djevojka koja

mi se sviđa

kad sam rekao

da se prezivam

klobučar

    kompozitor?

    ne znam

možda

    bio bi da na

željeznici

slaže kompozicije

    bilo bi u redu

da se prezivam

željezničar

    ali

    moj stari pije i

leži u krevetu

ili nekoj grabi

u koju je pao

i ne može pjevat

    a ja više nemam sluha za njegovu tešku buku

  
    POKLON

     

    želim ti napisati nešto

riječi kojima te režem

kojima se ide do kraja

    napisati nešto

kao bila si žena

a sada si anđeo

    ali istina je

ti nikad nisi bila žena

    ne može se biti pjesnikom na pet minuta

  
    POVALITI

     

    s tobom

sjenovita obala

kamenje pijesak i odrazi

    lažno nebo

u kojem stojimo

i veselo se vrtimo

    praveći bezopasne valove

koji putuju

koji će pronaći cilj

i vratiti se

    na isto mjesto

kao da se ništa nije dogodilo

a dogodilo se…

    sve u vodi

pod vodom

